# DIEVO MOTINOS KOMANDOS

# Apaštalų darbai

### Tėvas Bernard Rey OP

# Apaštalų darbai

### Pristatymas

Apaštalų darbų knyga sudaro antrą šv. Luko darbo tomą, kurio pirmasis – trečia Evangelija. Šie du darbai Naujajame Testamente pateikiami atskirai, nes keturių Evangelijų, dėstančių Jėzaus istoriją ir Jo mokymą, svarba labai greitai bendruomenėse tapo ypatinga, netgi anksčiau nei buvo oficialiai pripažinta reikšmė kitų apaštalų raštų, į kuriuos įeina ir Apaštalų darbai.

Trečia Evangelija ir Apaštalų darbai sudaro vieną darbą, kaip pabrėžia du Teofiliui skirti prologai. Po to, kai „viską nuo pradžios ištyręs, nusprendžiau surašyti [...] sutvarkytą pasakojimą“ (Lk 1, 3–4), o tai galėtume pavadinti Jėzaus biografija istorine prasme, Lukas Apaštalų darbuose tęsia pasakojimą apie „buvusius pas mus įvykius“, sukeltus Šventosios Dvasios dovanos, Jėzaus prisikėlimo vaisiaus. Tai istorija apie bendruomenes, įkurtas apaštalų, gavusių iš Kristaus misiją būti „liudytojais Jeruzalėje ir visoje Judėjoje bei Samarijoje, ir lig pat žemės pakraščių“ (Apd 1, 8). Šitaip turi išsipildyti Evangelijų skelbiamas sumanymas, nuo pat pradžių turėtas Dievo, tai yra: Jo karalystės atėjimas „kaip danguje, taip ir žemėje“, o to iki pat šiandien nepaliovė ir nepaliauja nuolatos prašyti visos krikščionių kartos, Jėzaus Velykų vaisiai.

Prieš pristatant šio darbo sandarą, pridera prisiminti kelis faktus apie šv. Luką ir antrą jo darbo dalį.

### Luko darbo reikšmė

Dviejose savo darbo dalyse Lukas mėgina aprašyti gimstančios krikščionybės istoriją. Jis pats priklauso trečiai krikščionių kartai. Yra graikas, pagonių kilmės, bet judaizmas jam artimas: jis labai gerai susipažinęs su Šv. Raštu, jam netgi pavyksta mėgdžioti graikiškos Biblijos autorių vartojamą kalbą, kad jo darbas taptų jų raštų tęsiniu. Lukas priklauso ne Jeruzalės bendruomenėms, bet krikščionių bažnyčiai, kuriai didelę įtaką padarė šv. Paulius. Jis nebūtinai pažinojo Paulių asmeniškai, nors kai kur savo šaltiniuose pasakodamas apie jį vartoja „mes“, bet labai jį gerbė, tai patvirtinama Apaštalų darbuose, šlovinančiuose jo atminimą. Lukas savo darbą turėjo parašyti apie 80–85 metus.

Jis buvo labai išsilavinęs ir mėgino rašyti, kaip buvo įprasta istorikams tais laikais. Jis neginčija to, kas buvo parašyta anksčiau ir pabrėžia tokių raštų „svarumą“, bet krikščionybė jam nėra vien tik doktrina: ji yra vienas iš „tarp mūsų“ vykusių dalykų ir turi savo liudininkų. Turint galvoje Luko kilmę ir išreikštus jo ketinimus, nenuostabu, kad jam pačios vertingiausios temos susijusios su visuotinumu: vieta, kurią Dievas nori skirti visiems, ir „nutolusiems nuo Dievo“, kaip antai, pagonims ir nusidėjėliams“, dėl to taip pabrėžiamas atleidimas ir gailestingumas. Taip pat pastebime, kad suteikiama svarbos moterų vaidmeniui, tai jo patirties bendruomenėse aidas, kaip skaitome Apaštalų darbuose. Tokie duomenys pasiekia mus, vis labiau gyvenančius „tarp tautų“ ir susiduriančius su skirtingomis kultūromis ir religijomis, net savo gyvenamoje aplinkoje.

Bet Lukas nenori vien laikytis faktų. Jo laikais užrašyti istoriją taip pat reiškė ir pamokyti, o Lukui pamokant svarbu skaitytojui parodyti šios istorijos vaisius. Jo kaip istoriko darbas taip pat turi katechetinės svarbos. Mūsų laikais rašyti istoriją – tai mėginti tiksliai atkurti tam tikrą kiekį faktų, kuriuos pirma reikia išdėstyti, o po to paaiškinti. Seniau faktų išdėstymas ir komentarai būdavo supinami, skaitytojams pateikiama pavyzdžių, pasakojimų apie drąsą, pamokymų. Paimkime pavyzdį. Lukas nemini Prisikėlusiojo pasirodymų kitur nei Jeruzalėje ar jos apylinkėse. Susidūrus su tokiu „literatūriniu faktu“ reikėtų klausti ne to, ar Lukui nebuvo žinoma apie pasirodymus Galilėjoje, bet kodėl jis taip išskiria Šventąjį miestą. Atsakymą rasti nesunku: Lukui Jeruzalė yra Šventyklos miestas, čia jis pradeda ir užbaigia savo Evangeliją. Nes Jėzui Šventykla yra „Tėvo namai“, ir iš Jeruzalės, dvelkiant Sekminių Dvasiai, turi pasklisti misijos pas tautas (Apd 1, 8–9; 2, 1–11). Todėl Lukas savo evangelijoje vienintelis vaizduoja Prisikėlusiojo pasirodymus Jeruzalėje ar aplinkinėse vietovėse (kelias į Emausą ir, matyt, viskas nutinka per vieną dieną, taip pat ir Žengimas į Dangų (24 skyriuje visa tai be pertrūkio išdėstoma nuo pirmos iki paskutinės eilutės).

Savo evangelijoje pasitelkdamas istorinį, teologinį ir katechetinį matmenis, Lukas taip parodo norą padėti skaitytojams praktikuoti tikėjimą, neapsunkindamas detalėmis, kurių jie nepajėgtų suprasti (pvz., tam tikros žydų praktikos). Vienu žodžiu, jis nori keliauti drauge su skaitytojais jų keliu, kaip su mokiniais Velykų vakarą kelyje į Emausą, nes būtent čia jie per tikėjimą gyvena Dievo šiandieną, anksčiau pasirodžiusią per Jėzų Galilėjos ir Judėjos keliuose, ir kurią dabar juose įkvepia iš Prisikėlusiojo gauta Dvasia. Akivaizdu, tai tinka ir mums.

Apaštalų darbų knygos sandara

Bendrą šio darbo kryptį pirmose eilutėse nurodo pats Jėzus. Susirinkę apie prisikėlusį Mokytoją, kuris juos mokė, apaštalai užduoda Jam tokį klausimą: „Viešpatie, gal tu šiuo metu atkursi Izraelio karalystę?“ Jėzus jiems atsakė: „Ne jūsų reikalas žinoti laiką ir metą, kuriuos Tėvas nustatė savo galia. Kai ant jūsų nužengs Šventoji Dvasia, jūs gausite jos galybės ir tapsite mano liudytojais Jeruzalėje ir visoje Judėjoje bei Samarijoje, ir ligi pat žemės pakraščių.“ (Apd 1, 6–8). Tad Luko pateiktas kelias išsidėsto lygiagrečiai Dievo kūrėjo ir išgelbėtojo planui. Pradėjus nuo išrinktosios tautos, dabar jis įvykdytas Jėzaus asmenyje, Žodyje, tapusiame kūnu, kuris mirė ir prisikėlė, bet tai dar turi tapti tikrove visai žmonijai ir kūrinijai per liudytojus (Apd 1, 8).

Lukas pasakoja apie du kelius: pirmasis, kur labiausiai regimas Petras, veda nuo pradžios Jeruzalėje iki tame pačiame mieste įsikūrusio Susirinkimo; antruoju keliaujame drauge su Pauliumi, kuris Gerąją Naujieną nuneša iki Romos, Imperijos sostinės ir simbolinio pasaulio centro. Pasižymėkime šių dviejų kelionių etapus (pagal Yves Saoût, p. 290):

Pristatymas

Pradžia: Jeruzalėje Jėzus kalba apie Dievo valdžią (1, 1–11)

**Pirma dalis:**

Jėzaus liudytojai Jeruzalėje, Judėjoje ir Samarijoje.

Jeruzalės Bažnyčia (1, 12 iki 5, 42)

Pirmieji liudytojai Judėjoje ir Samarijoje (6, 1 iki 12, 25)

Antiochijos Bažnyčia ir jos misionieriai (13, 1 iki 15, 35).

**Antra dalis:**

Jėzaus liudytojai ligi žemės pakraščių

Pauliaus kelionės į Imperijos provincijas (15, 36 iki 19, 20).

Pauliaus kelionė į Imperijos sostinę (19, 21 iki 28, 31).

Kopimas į Jeruzalę (19, 21 iki 23, 11).

Kopimas į Romą, anot Luko, pasaulio centrą (23, 12 iki 28, 28).

Pabaiga: Romoje Paulius kalba apie Dievo valdžią (28, 30).

**Siūloma darbo tvarka**

Iš pirmo žvilgsnio šv. Luko pasakojama istorija vyksta labai tolimame nuo mūsų kultūros pasaulyje. Tad gali kilti pagunda atmesti tai, kas, atrodo, visiškai nesusiję su mūsų problemomis ar rūpesčiais. Bet mūsų tikėjimas kviečia mus leistis apimamiems Šventosios Dvasios, kuri įkvėpė visą šį ilgą pasakojimą – kaip įkvepia ir mūsiškį! – ir kuri kalba mums per pirmųjų krikščionių kartų liudijimą. Apaštalų darbų knygoje būtent Dievo planas, Dvasios dovana leidžia Jėzaus mokiniams – vakar ir šiandien – susirinkti, tuo gyventi ir tęsti darbą. Yra nemažai subtilių užuominų apie tai, ką patyrė pats Jėzus, idant skaitytojai suprastų, jog tai, ką vedami Dvasios patiria liudininkai, primena ir pratęsia Mokytojo darbą.

Dėl šių dalykų ir dėl to, kad šios studijų priemonės apimtis tiksliai apibrėžta, rašant stengtasi apimti visą šv. Luko pateiktą perspektyvą. Skirtingos temos, kurias galite persiskaityti turinyje, eina tokia tvarka, kaip pateikiamos Apaštalų darbuose, su keliomis išimtimis. Mums pasirodė įdomu susieti kelis tekstus, kad geriau suprastume kai kuriuos Luko pasirinkimus. Todėl apmąstymas apie „Pagal Evangeliją gyvenančią Bažnyčią“ pristato būdą, kaip buvo „suvaldyta“ bendruomenių vienybė; prie pirmuose Apaštalų darbų skyriuose minimų faktų buvo pridėti kiti toliau minimi sprendimai, kaip antai, septynių diakonų paskyrimas graikiškai kalbantiems (Apd 6) ir Jeruzalės susirinkime priimti sprendimai (Apd 15). Taip pat pasirodė naudinga vienu metu nagrinėti tris Pauliaus atsivertimo versijas (9, 1–30; 22, 1–21 ir 26, 10–20), nes taip geriau suvokiami skirtingi šio įvykio matmenys.

Nors Apaštalų darbai nagrinėjami iš eilės, taip perteikiant jų dinamiką ir pabrėžiant skirtingas mums perduodamas Dvasios žinias, tai nereiškia, kad komentaras yra išsamus; tai ir nebūtų įmanoma dėl ribotos šio darbo apimties. Bet iš čia kyla dvigubas DMK nariams skirtas kvietimas: nedvejodami skaitykite nurodytus papildomus Biblijos tekstus ir ypač *kiekvienas* *asmeniškai perskaitykite visą antrą šv. Luko raštų knygą.*

Kaip paprastai būna su DMK temomis, kiekviename skyriuje iš pradžių išdėstoma teorija, po to pateikiami klausimai asmeniniam apmąstymui ir pasidalinimui. Po to – pasiūlymai Pareigai prisėsti ir malda. Šioje knygelėje spausdinamos šiandienos krikščionių maldos. Dėl tokio pasirinkimo galima diskutuoti – ir, galiausiai, juo nepasinaudoti, - bet čia norima pabrėžti, kad šiandien, kaip vakar ir pradžioje, krikščionys yra kviečiami būti liudininkais ir įgyvendinti „Dvasios darbus“.

# Turinys

Pristatymas

Luko darbo reikšmė

Apaštalų darbų knygos sandara

Siūloma darbo tvarka

1) „Jūs būsite mano liudytojai“

1) Nekantrumas, kurį reikia įveikti

2) Viešpats paimamas

3) Laukianti bendruomenė Jeruzalėje

4) Klausimai pasidalijimui, Pareiga prisėsti

5) Malda

2) Šventoji Dvasia gimdo Bažnyčią

1) Žydų Sekminių šventė

2) Šventosios Dvasios atėjimas

3) Pirmoji Petro kalba

4) Bendruomenės suvienijimas

5) Klausimai pasidalijimui, Pareiga prisėsti

6) Malda

3) Pagal Evangeliją gyvenanti Bažnyčia

1) Bendruomeninis gyvenimas

2) Pasipriešinimas nuodėmei

3) Struktūra, atvira pokyčiams

4) Bendruomenė, išganymo tarpininkė

5) Klausimai pasidalijimui, Pareiga prisėsti

6) Malda

4) Bažnyčia pasauliui

1) Stepono liudijimas

2) Pirmasis pagonių krikštas

3) Bažnyčios pasirinkimas „Pirmajame susirinkime“

4) Dvasia – Bažnyčios misijos šaltinis

5) Klausimai pasidalijimui, Pareiga prisėsti

6) Malda

5) Paulius, Viešpaties liudytojas

1) Sauliaus „pakėlimas“

2) Pauliaus misija pagal Apaštalų darbus

3) Pauliaus ir Luko požiūriai

4) Judaizmas ir krikščionybė

5) Klausimai pasidalijimui, Pareiga prisėsti

6) Malda

6) Dievo žodis keliauja iš miesto į miestą

1) Siunčiami Šventosios Dvasios

2) Kelionė į Graikiją

3) Efezo regione

4) Klausimai pasidalijimui, Pareiga prisėsti

5) Malda

7) Pauliaus kančia

1) Savo tautos pranašas

2) Tautų pranašas

3) Pavojingas plaukimas jūra

4) Paulius Romoje, tautų katile

5) Klausimai pasidalijimui, Pareiga prisėsti

6) Malda